අර්බුදයකට ලක්ව සිටින නවසිලන්ත ක්‍රිකට් ආයතනයට අමෙරිකානු ඩොලර් මිලියන 1.8ක මුදලක් ජගත් ක්‍රිකට් කවුන්සලය ඊයේ වෙන් කළේය.කවුන්සලය මේ පියවර ගෙන ඇත්තේ මේ වසරේ ඔවුන්ගේ පළමු කමිටු රැස්වීමෙන් පසුවය.“ජගත් ක්‍රිකට් කවුන්සලයේ ඉලක්ක ජය ගැනීමට සහාය වීමේ වැඩ සටහනේ කොටසක් ලෙසින් නවසිලන්ත ක්‍රිකට් ආයතනයට මීළඟ වසර තුන සඳහා එක් වසරකට ඩොලර් මිලියන 0.6 බැගින් ඩොලර් මිලියන 1.8ක් වෙන් කර තියෙනවා’ යැයි එම කවුන්සලය නිවේදනයක් නිකුත් කරමින් කියා සිටී.ජගත් ක්‍රිකට් කවුන්සලයේ පූර්ණ සාමාජිකයන් හා අනුබද්ධිත සාමාජිකයන් අතර වඩාත් තරගකාරී කණ්ඩායම් වර්ධනය කිරීම මේ වැඩ සටහනේ අරමුණ වෙයි.නවසිලන්ත ක්‍රිකට් ආයතනය මූලික පියවරක් වශයෙන් ‘ඒ’ කණ්ඩායමේ ක්‍රිකට් ක්‍රීඩාව හා පුහුණු කිරීම සහ ක්‍රීඩා විද්‍යාව දියුණු කිරීමේ වැඩ සටහනක් කෙරෙහි අවධානය යොමු කරනු ඇත.නවසිලන්තය මෑත කාලයේ ජාත්‍යන්තර වශයෙන් අසීරුතාවට ලක්ව සිටින අතර ළඟදී රොස් ටේලර් නායකත්වයෙන් පහ කිරීමෙන් පසුව ඔවුන්ගේ ක්‍රිකට් මණ්ඩලය මතභේදවලට ලක්ව සිටී..